
๏ พิรุณหวั่นไหว... พิรี้พิไร... ออดอ้อนปฐพี
แต่ละหยาดน้อย... ต่างมุ่งจูงก้อย... โลมไล้ธรณี
ฝากฝังไมตรี... อาลัยทับทวี... อยากแนบแอบเนา

๏ อสนีบาตกล้า... สะท้านเวหา... สะเทือนขุนเขา
ตะเบ็งสุรเสียง... แผดต่ำสำเนียง... ตวาดโถมข่มเจ้า
พิรุณรินเศร้า... หยาดหม่นปนเหงา... จำร้างจางไป

๏ มิอาจยั้งหยุด... จำต้องล่องรุด... ตามกระแสแพใหญ่
แพแห่งเวลา... อำนาจเกินฟ้า... บ่ละเว้นใคร
ฝนอย่าอาลัย... อย่าเศร้าเหงาใจ... โปรดเห็นตามจริง

๏ เห็นอำนาจแห่ง... พระกาลกล้าแกร่ง... เกินกว่าสรรพสิ่ง
ทั้งห้วงจักรวาล... ไร้ผู้เทียมทาน... ไร้ผู้ประวิง
ล้วนต้องทอดทิ้ง... แม้ห่วงหวงยิ่ง... ด้วยแรงแห่งกาล

๏ ยามฝนเมื่อยล้า... ย่อมผละจากฟ้า... จากผืนดินดาน
มิได้อยู่ยั้ง... แม้อยากหยัดรั้ง... จำต้องล่องผ่าน
เปลี่ยนชุ่มกลับกร้าน... หนาวแล้งคืบคลาน... กว่าร้อยฤดู

๏ พิรุณน้อยอ้อยอิ่ง... หวังแนบแอบอิง... พำนักพักอยู่
แต่เถอะไม่นาน... แส้แห่งสายกาล... ตวัดใส่ไร้สู้
จักกระหน่ำพรู... กระชากลากถู... ไล่พิรุณลา

๏ ฤดูแปรเปลี่ยน... วัยวันหมุนเวียน... ไม่หวนทวนมา
อีกกี่ฤดู... ได้ยืนหยัดคู่... มองเห็นต่อหน้า
หันเพียงซ้ายขวา... ร่างนั้นพลันชรา... รอชีพอัสดง ๚ะ๛

...อารยะ คชทีป...

